12,7×108 mm

12,7×108 mm – tarybinis didelio kalibro šovinys, skirtas sunkiesiems kulkosvaidžiams ir prieštechnikiniams šautuvams. Plačiai naudojamas buvusioje TSRS ir buvusiose Varšuvos sutarties šalyse.

Šis šovinys naudojamas tiems patiems tikslams kaip ir NATO naudojamas šovinys .50 BMG (12,7×99 mm NATO). Šie du šoviniai skiriasi kulkų forma ir mase, be to, 12,7×108 mm tūtelė yra šiek tiek ilgesnė ir storesnė, todėl joje telpa daugiau parako.

12,7×108 mm šoviniai naudojami prieš įvairius taikinius, tinka naikinti nešarvuotam transportui, pramušti lengvai šarvuotos technikos šarvuotei, pažeisti rimtai šarvuotos technikos, pvz., tankų, išorinę pagalbinę įrangą (pvz., prožektoriai, radarai, stebėjimo įrangos išoriniai blokai, variklių dangčiai ir pan.). Šarvamušės šio kalibro kulkos pramuša apie 25 mm šarvą. Paprastos apvalkalinės kulkos šarvuose palieka tik nežymias įdubas.
Pvz., visos Suomijos kariuomenės šakos naudoja 12,7 mm kalibro NSV Utios kulkosvaidį daugiausia kaip priešlėktuvinį ginklą.

Istorija 
1930 m. šovinys su šarvamuše kulka B-30 (Б-30) buvo sukurtas kaip stambaus kalibro kulkosvaidžio šovinys ir pradžioje buvo naudota sunkiajame kulkosvaidyje DŠK.
Netrukus pasirodė šio šovinio variantai su šarvamuše padegamąja kulka B-32 ir su šarvamuše padegamąja trasuojamąja kulka BZT.

1938 m. šovinys buvo modernizuotas, jam buvo sukurti dar keli kulkų variantai:
 B32 (Б32) – šarvamušė padegamoji su plienine šerdimi. Šaudant DŠK kulkosvaidžiu į vidutinio kietumo RHA tipo plieninius šarvus lėkdama statmenai į šarvą iš 500 m nuotolio pramuša 20 mm šarvą.
 BZT (БЗТ-44) – šarvamušė padegamoji trasuojamoji.
 MDZ (МДЗ) — akimirksninė padegamoji kulka.

Charakteristikos 

 tūtelės tipas – su kakleliu, su grioveliu ir siaura atbraila
 kulkos kalibras – 12,98 mm
 kakliuko skersmuo – 13,95 mm
 petelio skersmuo – 18,90 mm
 pagrindo skersmuo – 21,75 mm
 dugnelio skersmuo – 21,70 mm
 dugnelio storis – 1,90 mm
 tūtelės ilgis – 108,00 mm
 šovinio ilgis – 147,50 mm
 tūtelės talpa – 22,72 cm³
 didžiausias slėgis – 360 MPa
1 kulkos tipas:
 kulkos tipas – šarvamušė kulka B32
 kulkos masė – 52,0 g
 kulkos greitis – 860 m/s
 kulkos energija – 19 230 J
2 kulkos tipas:
 kulkos tipas – snaiperinė 7N34
 kulkos masė – 59,0 g
 kulkos greitis – 770 m/s
 kulkos energija – 18 540 J
Bandant šias kulkas naudotas 1070 mm ilgio vamzdis.

Šiuos šovinius naudojantys ginklai 
 AMR-2 prieštechnikinis šautuvas (Kinija)
 DŠK sunkusis kulkosvaidis (TSRS)
 Berezin UB aviacinis kulkosvaidis (TSRS)
 NSV sunkusis kulkosvaidis (TSRS, Rusija,
 Kord sunkusis kulkosvaidis (Rusija)
 Tipas 77 sunkusis kulkosvaidis (Kinija)
 W85 sunkusis kulkosvaidis (Kinija)
 ČZW-127 prieštechnikinis šautuvas (Čekija)
 V-94 prieštankinis/prieštechnikinis šautuvas (Rusija)
 KSVK prieštechnikinis šautuvas (Rusija)
 Gepard prieštechnikinis šautuvas (Vengrija)
 M93 snaiperinis šautuvas (Serbija)
 Vidhwansak prieštechnikinis šautuvas (Indija)
 6P62 automatinis prieštechnikinis šautuvas (Rusija)
 OSV-96 snaiperinis šautuvas (Rusija)
 M02 Coyote sunkusis kulkosvaidis (Serbija)
 JakB-12,7 aviacinis gatlingas (TSRS)
 SVN-98 eksperimentinis prieštechnikinis šautuvas (Rusija)
 Zastava M87 sunkusis kulkosvaidis (Serbija)

Nuorodos 

Šoviniai